Záverečná správa úradníka pre vypočutie vo veci č. 71480 – Telenor

(2020/C 292/05)

Táto záverečná správa úradníka pre vypočutie vo veci č. 71480 – Telenor – sa predkladá podľa článku 16 rozhodnutia Dozorného úradu EZVO č. 442/12/COL z 29. novembra 2012 o funkcii a pôsobnosti úradníka pre vypočutie v niektorých konaniach vo veci hospodárskej súťaže (ďalej len „mandát“).

Z postupu a návrhu rozhodnutia, ktoré sa v tejto veci majú predložiť poradnému výboru, vyplývajú tieto zistenia.

1. Úvod

Dozorný úrad EZVO mal informácie o tom, že spoločnosť Telenor Norge AS (1) mohla uplatniť postupy, ktoré predstavujú zneužitie dominantného postavenia v zmysle článku 54 Dohody o EHP a/alebo mohla uzavrieť dohody alebo sa mohla zúčastniť na zosúladených postupoch, ktoré boli v rozpore s článkom 53 uvedenej dohody.

Oddelenie pre hospodársku súťaž a štátnu pomoc Dozorného úradu EZVO vykonávalo od 3. do 12. decembra 2012 inšpekcie v priestoroch spoločnosti Telenor Norge AS a jej materskej spoločnosti Telenor ASA (ďalej spolu len „Telenor“). Kontrola údajov získaných od spoločnosti Telenor pokračovala v priestoroch Dozorného úradu EZVO v Bruseli od 12. do 14. marca 2013 v prítomnosti zástupcov spoločnosti Telenor.

Následne sa uskutočnili rôzne stretnutia medzi Dozorným úradom EZVO a spoločnosťou Telenor vrátane stretnutí týkajúcich sa aktuálneho stavu, ako aj výmena korešpondencie. Dozorný úrad EZVO vydal žiadosti o informácie spoločnosti Telenor a ďalším prevádzkovateľom na trhu s mobilnými službami v Nórsku.

Dozorný úrad EZVO vykonal v priebehu svojho vyšetrovania rozsiahle vyšetrovanie správania spoločnosti Telenor na troch nórskych trhoch: 1. trhu s veľkoobchodnými službami mobilného prístupu a uskutočňovania volaní; 2. trhu mobilných širokopásmových služieb pre domácnosti a 3. trhu služieb mobilnej komunikácie pre obchodných zákazníkov.

Dňa 26. marca 2014 začal Dozorný úrad EZVO konanie proti spoločnosti Telenor (udalosť č. 697590; rozhodnutie č. 135/14/COL) podľa článku 2 ods. 1 kapitoly III protokolu 4 k Dohode o dozore a súde so zreteľom na prijatie rozhodnutia podľa oddielu III kapitoly II protokolu 4 k Dohode o dozore a súde.

2. Písomný postup

Dňa 1. februára 2016 prijal Dozorný úrad EZVO oznámenie námietok adresované spoločnosti Telenor (dokument č. 784362; rozhodnutie č. 028/16/COL). V oznámení námietok sa uviedlo predbežné stanovisko Dozorného úradu EZVO, že Telenor porušil článok 54 Dohody o EHP tým, že uplatnil: 1. stláčanie marže medzi veľkoobchodnými cenami za prístup a uskutočňovanie volaní a maloobchodnými cenami účtovanými spoločnosťou Telenor za mobilné širokopásmové služby domácnostiam v Nórsku od januára 2008 do konca roku 2012 (ďalej len „zneužitie stláčania marže“) a 2. doložku o odkázanosti na určitého dodávateľa v rámci maloobchodných zmlúv spoločnosti Telenor s obchodnými a vládnymi zákazníkmi v Nórsku od januára 2008 do dátumu prijatia oznámenia námietok (ďalej len „zneužitie odkázanosti na určitého dodávateľa“).

Telenor bol požiadaný, aby na oznámenie námietok odpovedal do 11. apríla 2016. Dozorný úrad EZVO na žiadosť spoločnosti Telenor (dokument č. 796438) lehotu predĺžil do 25. apríla 2016 (dokument č. 796492). Telenor odpovedal na oznámenie námietok (dokumenty č. 802028 a 802055) 25. apríla 2016.

3. Prvé ústne vypočutie

Telenor v odpovedi na oznámenie námietok požiadal o ústne vypočutie, ako sa stanovuje v článku 6 ods. 1 mandátu. Dozorný úrad EZVO pred ústnym vypočutím zaslal spoločnosti Telenor list z 31. augusta 2016 so zoznamom otázok vyplývajúcich z odpovede spoločnosti Telenor na oznámenie námietok (dokument č. 815872). Ústne vypočutie sa konalo 3. a 4. októbra 2016 v Bruseli.

a) Účastníci

Na ústnom vypočutí boli prítomní zástupcovia spoločností Telenor a Telia. Bolo povolené vypočutie spoločnosti Telia ako zainteresovanej tretej strany (dokument č. 807635). V mene Dozorného úradu EZVO sa na vypočutí zúčastnili zástupcovia oddelenia pre hospodársku súťaž a štátnu pomoc, právneho a výkonného oddelenia a (v prvý deň vypočutia) zodpovedný člen kolégia. Okrem nich sa na vypočutí zúčastnili aj zástupcovia nórskeho orgánu na ochranu hospodárskej súťaže (Norwegian Konkurransetilsynet) a nórskeho úradu pre komunikácie (Nasjonal Kommnikasjonsmyndighet, ďalej len „Nkom“).

b) Procesné otázky

Po preskúmaní všetkých procesných otázok, najmä tých, ktoré sú uvedené v článku 14 ods. 1 písm. a) až d) mandátu, konkrétne:

— zverejnenia dokumentov a prístupu k spisu,

— lehoty na odpoveď na oznámenie námietok,

— dodržiavania práva na vypočutie a

— riadneho vedenia ústneho vypočutia,

som vo svojej predbežnej správe z 21. novembra 2019 (dokument č. 922733) potvrdil, že bolo dodržané účinné vykonávanie procesných práv strán. Toto stanovisko ďalej podporila skutočnosť, že spoločnosti Telenor ani Telia pred ústnym vypočutím ani počas neho nepožiadali úradníka pre vypočutie, aby preskúmal rozhodnutia prijaté Dozorným úradom EZVO so zreteľom na akúkoľvek procesnú otázku.

c) Vedenie ústneho vypočutia

Ústne vypočutie prebiehalo na žiadosť spoločnosti Telenor počas dvoch dní, aby sa zabránilo riziku neprimeranej časovej tiesne. Celé vypočutie prebiehalo v anglickom jazyku a zaznamenávalo sa, ako sa stanovuje v článku 14 ods. 8 kapitoly III protokolu 4 k Dohode o dozore a súde. Niektoré časti ústneho vypočutia prebiehali ako neverejné zasadnutie podľa článku 13 mandátu.

Prvý deň bol venovaný diskusii o zneužití stláčania marže. Oddelenie pre hospodársku súťaž a štátnu pomoc po krátkom úvode úradníka pre vypočutie vyjadrilo svoje názory na obvinenia uvedené v oznámení námietok. Zástupcovia spoločnosti Telenor prezentovali svoje názory na zneužitie stláčania marže. Právni zástupcovia spoločnosti Telenor potom vystúpili s prezentáciou o hlavných právnych otázkach, a to konkrétne o posúdení dominantného postavenia, absencii nenahraditeľnosti (nevyhnutnosti využívať sieť spoločnosti Telenor) a voľbe úrovne agregácie pre skúšku stláčania marže. Zástupcovia spoločnosti Telenor navyše vystúpili s prezentáciou o hlavných ekonomických aspektoch veci, najmä vrátane obvinenia zo zneužitia stláčania marže a zistení uvedených v oznámení námietok, ktoré sa týkajú vymedzenia trhu a podielov na trhu. Po každej prezentácii nasledovalo množstvo otázok od rôznych úradníkov oddelenia pre hospodársku súťaž a štátnu pomoc, na ktoré zástupcovia spoločnosti Telenor riadne odpovedali. Zástupcovia spoločnosti Telia mali následne možnosť predstaviť svoje názory na túto vec. Ich ústne návrhy sa zameriavali na vecné, a nie na právne otázky, pričom sa týkali najmä vymedzení trhu pre veľkoobchodné a maloobchodné trhy, obmedzenia kapacity a zistení o dominantnom postavení spoločnosti Telenor.

Druhý deň bol venovaný diskusii o zneužití odkázanosti na určitého dodávateľa. Oddelenie pre hospodársku súťaž a štátnu pomoc opäť poskytlo prehľad obvinení uvedených v oznámení námietok vrátane dôvodov predbežného záveru Dozorného úradu EZVO, že dojednania o odkázanosti na určitého dodávateľa boli zneužívajúce, ako aj odôvodnenie oddelenia pre hospodársku súťaž a štátnu pomoc týkajúce sa vymedzenia trhu a dominantného postavenia. Telenor rovnako ako v prvý deň vypočutia vystúpil so samostatnou prezentáciou o každej zo skutočností, o právnych aspektoch a ekonomickom vplyve dojednaní o odkázanosti na určitého dodávateľa. Obchodní zástupcovia spoločnosti Telenor vystúpili s podrobnou prezentáciou o rozvoji segmentu obchodných zákazníkov a rozvoji praktík odkázanosti na určitého dodávateľa, ktoré odôvodnili z hľadiska obchodu. Zástupcovia spoločnosti Telenor v prezentácii o právnych aspektoch vysvetlili svoje stanovisko, že zistenia uvedené v oznámení námietok sú založené na nepochopení fungovania trhov a praktík odkázanosti na určitého dodávateľa, vrátane dôvodu, prečo podľa spoločnosti Telenor Dozorný úrad EZVO nerozpoznal, že dohody o odkázanosti na určitého dodávateľa, pokiaľ ide o predplatené služby, sú priaznivé pre hospodársku súťaž. Zástupcovia spoločnosti Telenor v tejto súvislosti vysvetlili, že Dozorný úrad EZVO podľa nich nepreukázal, že dojednania o odkázanosti na určitého dodávateľa mohli mať nepriaznivý vplyv na hospodársku súťaž. Obchodní zástupcovia spoločnosti Telenor navyše na neverejnom zasadnutí predstavili rôzne zmluvné dojednania, ktoré Telenor uplatňuje v prípade obchodných zákazníkov. Spoločnosť Telia po neverejnom zasadnutí vyjadrila svoj názor na zneužitie odkázanosti na určitého dodávateľa. Jej prezentácia sa zameriavala na otázky týkajúce sa vymedzenia trhu a dominantného postavenia spoločnosti Telenor na maloobchodnom trhu.

Vo svojej predbežnej správe z 21. novembra 2019 (dokument č. 922733) som potvrdil, že ústne vypočutie poskytlo spoločnostiam Telenor a Telia dostatok príležitostí na objasnenie svojich stanovísk k predbežným zisteniam Dozorného úradu EZVO, a to podľa článku 10 ods. 4 mandátu.

4. Následný postup

Dozorný úrad EZVO po ústnom vypočutí zaslal dodatočné žiadosti o informácie, 13. februára 2017 spoločnosti Telia (dokumenty č. 840673 a 1076450) a 18. mája 2017 spoločnosti TDC SA (ďalej len „TDC“) (2) (dokument č. 857212). Spoločnosti Telia a TDC odpovedali jednotlivo 14. marca 2017 (dokumenty č. 847236, 847237, 1076156, 1076158, 847239, 847240, 847241, 847242, 847808, 847809, 847810, 847811, 847812, 847813, 847814, 847815, 847817, 847818, 847819, 847820, 847821, 847822, 847823, 847824 a 847825) a 15. júna 2017 (dokumenty č. 880377, 1076043, 1076044, 1076045, 1076046, 1076047, 1076049, 1076050, 1076051, 1076052, 1076053, 1076054 a 1076055). Dňa 12. októbra 2017 usporiadal Dozorný úrad EZVO zasadnutie o aktuálnom stave so spoločnosťou Telenor. Dozorný úrad EZVO na tomto zasadnutí oznámil svoj zámer prijať doplňujúce oznámenie námietok na základe dodatočných informácií získaných po vypočutí.

5. Doplňujúce oznámenie námietok

Dozorný úrad EZVO prijal 24. júna 2019 doplňujúce oznámenie námietok adresované spoločnosti Telenor (dokument č. 1075321; rozhodnutie č. 047/19/COL). Dozorný úrad EZVO v doplňujúcom oznámení námietok vysvetlil, že z dôvodov prioritizácie sa rozhodol prerušiť svoje vyšetrovanie zneužitia odkázanosti na určitého dodávateľa. Doplňujúce oznámenie námietok dopĺňalo pôvodné oznámenie námietok a mali sa čítať spolu.

Telenor mohol odpovedať na doplňujúce oznámenie námietok do 13. augusta 2019. Dozorný úrad EZVO na žiadosť spoločnosti Telenor lehotu predĺžil do 20. augusta 2019 (dokument č. 1078100). Telenor nesúhlasil s rozsahom udeleného predĺženia a listom z 8. júla 2019 (dokument č. 1079670) požiadal úradníka pre vypočutie o preskúmanie žiadosti spoločnosti Telenor o udelenie predĺženia do 16. septembra 2019. Úradník pre vypočutie listom z 22. júla 2019 (dokument č. 1079572) rozhodol o predĺžení lehoty do 2. septembra 2019 v záujme zohľadnenia skutočnosti, že Telenor nemal prístup k určitým hlavným dokumentom uchovávaným v dátovom priestore až do trinástich dní od získania prístupu k DVD súboru. Telenor odpovedal na doplňujúce oznámenie námietok 2. septembra 2019 (dokument č. 1085650).

6. Druhé ústne vypočutie

Telenor v odpovedi na doplňujúce oznámenie námietok požiadal o ústne vypočutie, ako sa stanovuje v článku 6 ods. 1 mandátu. Ústne vypočutie sa uskutočnilo 10. októbra 2019 v Bruseli.

a) Účastníci

Na ústnom vypočutí sa zúčastnili zástupcovia spoločnosti Telenor. V mene Dozorného úradu EZVO sa na vypočutí zúčastnili zástupcovia oddelenia pre hospodársku súťaž a štátnu pomoc a právneho a výkonného oddelenia. Na vypočutí sa okrem toho zúčastnili zástupcovia nórskeho orgánu na ochranu hospodárskej súťaže (Norwegian Konkurransetilsynet) a úradu Nkom. Spoločnosť Telia nepožiadala o účasť na ústnom vypočutí.

b) Procesné otázky

Po preskúmaní všetkých procesných otázok, najmä tých, ktoré sú uvedené v článku 14 ods. 1 písm. a) až d) mandátu, konkrétne:

— zverejnenia dokumentov a prístupu k spisu,

— lehoty na odpoveď na doplňujúce oznámenie námietok,

— dodržiavania práva na vypočutie a

— riadneho vedenia ústneho vypočutia,

som vo svojej predbežnej správe z 21. novembra 2019 (dokument č. 922733) potvrdil, že bolo dodržané účinné vykonávanie procesných práv strán. Toto stanovisko ďalej podporila skutočnosť, že ma Telenor pred ústnym vypočutím ani počas neho nepožiadal, aby som preskúmal rozhodnutia prijaté Dozorným úradom EZVO so zreteľom na akúkoľvek procesnú otázku s výnimkou otázok týkajúcich sa predĺženia lehoty na odpoveď na doplňujúce oznámenie námietok, ktoré úradník pre vypočutie primerane vyriešil (ako je vysvetlené v druhom odseku oddielu 5 vyššie).

c) Vedenie ústneho vypočutia

Ústne vypočutie trvalo jeden deň. Vypočutie prebiehalo v anglickom jazyku a zaznamenávalo sa, ako sa stanovuje v článku 14 ods. 8 kapitoly III protokolu 4 k Dohode o dozore a súde. Všetky časti ústneho vypočutia sa konali ako verejné zasadnutia.

Celý deň bol venovaný zneužitiu stláčania marže, ktoré je predmetom doplňujúceho oznámenia námietok. Oddelenie pre hospodársku súťaž a štátnu pomoc po úvodnom vyhlásení úradníka pre vypočutie vyjadrilo svoje názory na obvinenia uvedené v doplňujúcom oznámení námietok. Zvyšný rečnícky čas bol takmer úplne venovaný spoločnosti Telenor. Zástupca spoločnosti Telenor najprv uviedol niektoré všeobecné úvodné poznámky a predložil stanoviská spoločnosti Telenor k údajnému zneužívaniu. Právni zástupcovia spoločnosti Telenor následne vystúpili s prezentáciou o procesných otázkach veci, ktoré sa týkali práva spoločnosti Telenor na vypočutie, dôkazného bremena a niektorých metodických otázok. Pokiaľ ide o právo spoločnosti Telenor na vypočutie, Telenor tvrdí, že v doplňujúcom oznámení námietok neboli poskytnuté súvislosti ani analýzy a Telenor preto nezískal dostatočné informácie na poskytnutie primeranej odpovede.

Telenor potom vystúpil s prezentáciou o skutočnej alebo potenciálnej hospodárskej súťaži na príslušnom dolnom trhu a následne s ďalšou prezentáciou o vymedzení dolného trhu, v ktorej vysvetľoval rozvoj trhu s mobilnými širokopásmovými službami pre domácnosti v Nórsku a ktorá sa týkala niektorých právnych argumentov. Po obedňajšej prestávke zástupcovia spoločnosti Telenor predložili analýzu stláčania marže, ktorá sa zameriavala predovšetkým na úroveň agregácie a posudzovanie účinkov. Ekonomickí poradcovia spoločnosti Telenor následne vystúpili s prezentáciou o ekonomických otázkach, ktorá sa okrem iného týkala vymedzenia trhu, úrovne agregácie, vplyvu, použitia marže spoločnosti Telia, ako aj modelovania a metodických otázok.

Oddelenie pre hospodársku súťaž a štátnu pomoc v priebehu vypočutia položilo zopár otázok. Telenor sa každou z nich zaoberal a na všetky odpovedal. Na konci vypočutia zástupcovia spoločnosti Telenor svoje vystúpenie uzavreli niekoľkými záverečnými poznámkami a požiadali, aby mal Telenor príležitosť rozmyslieť si, či si praje možnosť následne písomne predložiť skutočnosti v súvislosti s akoukoľvek otázkou položenou počas vypočutia. S touto žiadosťou som súhlasil a požiadal som spoločnosť Telenor, aby do 16. októbra 2019 určila, či Telenor zvážil písomné predloženie skutočností týkajúcich sa akejkoľvek otázky ako nevyhnutné. Telenor ma 16. októbra 2019 informoval, že následné písomné predloženie skutočností k niektorým otázkam sa považuje za nevyhnutné a toto predloženie sa uskutoční do 25. októbra 2019. Súhlasil som s touto lehotou. Telenor predložil 25. októbra 2019 písomné odpovede (dokument č. 1093684) na dve otázky položené počas vypočutia, ktoré sa týkali: 1. údajov v plánoch mobilnej telefónnej komunikácie ako náhrady za samostatné rezidenčné mobilné širokopásmové služby zákazníkom a 2. poskytovateľov služieb ako potenciálnych veľkoobchodných dodávateľov.

Vo svojej predbežnej správe z 21. novembra 2019 (dokument č. 922733) som posúdil, že ústne vypočutie poskytlo spoločnosti Telenor dostatok príležitostí na objasnenie svojich stanovísk k predbežným zisteniam Dozorného úradu EZVO, a to podľa článku 10 ods. 4 mandátu.

Pokiaľ ide o tvrdenie spoločnosti Telenor, že v doplňujúcom oznámení námietok neboli poskytnuté súvislosti ani analýzy a Telenor preto nezískal dostatočné informácie na poskytnutie primeranej odpovede, domnievam sa, že doplňujúce oznámenie námietok poskytlo dostatočné súvislosti a analýzy, aby Telenor na toto oznámenie mohol primerane odpovedať. Napríklad keď Dozorný úrad EZVO odkazoval na dokumenty ako na dodatočný dôkaz na podporu svojich predbežných záverov, uviedol tento odkaz v konkrétnej súvislosti so zreteľom na konkrétny subjekt a určil príslušné časti týchto dokumentov na podporu svojich záverov.

7. Následný postup

Dňa 7. novembra 2019 zaslal Dozorný úrad EZVO spoločnosti Telenor žiadosť o informácie týkajúce sa interných a externých činností v oblasti prieskumu trhu, ktoré Telenor vykonával v priebehu obdobia od 1. januára 2007 do 30. septembra 2013 v súvislosti s mobilnými dátovými službami v Nórsku (dokument č. 1095066). Telenor odpovedal na túto žiadosť o informácie 15. novembra 2019 (dokument č. 1097450) a 10. decembra 2019 predložil pripomienky týkajúce sa dotknutých prieskumov trhu (dokument č. 1103119).

Dňa 13. decembra 2019 sa uskutočnil krátky hovor so spoločnosťou Telenor o súčasnom stave.

Dňa 13. januára 2020 zaslal Dozorný úrad EZVO úradu Nkom žiadosť o informácie (dokument č. 1097871), v ktorej žiadal o dokumenty a správy z prieskumov úradu Nkom a/alebo iných zainteresovaných strán z obdobia od roku 2008 do roku 2012, ako aj informácie/prezentácie, ktoré poskytli zainteresované strany v súvislosti s nahraditeľnosťou v rámci mobilných širokopásmových služieb a iných služieb v období od roku 2008 do roku 2012. Nkom na túto žiadosť o informácie odpovedal 20. januára 2020 (dokument č. 1109079).

Počas zasadnutia o súčasnom stave, ktoré sa uskutočnilo formou video konferencie 12. februára 2020, bol Telenor informovaný o zámere Dozorného úradu EZVO zaslať opis skutočností.

Dňa 27. februára 2020 zaslal Dozorný úrad EZVO opis skutočností spoločnosti Telenor (dokument č. 1110474), aby jej poskytol príležitosť vyjadriť sa k: 1. už existujúcim dôkazom, na ktoré sa dostatočne nepoukázalo v oznámení námietok a doplňujúcom oznámení námietok, ale ktoré Dozorný úrad EZVO na základe ďalšej analýzy považuje za prípadne relevantné na podporu predbežných záverov, ktoré sa dosiahli v oznámení námietok a doplňujúcom oznámení námietok; 2. dodatočným dôkazom, ktoré sa dostali do pozornosti Dozorného úradu EZVO po prijatí doplňujúceho oznámenia námietok a 3. výpočtom citlivosti ako ku kontrole robustnosti v súvislosti s maržami veľkoobchodných zákazníkov spoločností Telia a Telenor.

Spolu s opisom skutočností sprístupnil Dozorný úrad EZVO spoločnosti Telenor všetky dokumenty, ktoré boli zahrnuté do spisu po vydaní doplňujúceho oznámenia námietok. Keďže Dozorný úrad EZVO v opise skutočností takisto použil obmedzené množstvo informácií, ktoré boli z pohľadu spoločnosti Telenor dôverné, externí poradcovia spoločnosti Telenor dostali možnosť prístupu k týmto dôverným informáciám prostredníctvom postupu s využitím dátového priestoru. Telenor sa však rozhodol nevyužiť túto možnosť.

Telenor odpovedal na opis skutočností 23. marca 2020 (dokumenty č. 1123012, 1133599, 1135608, 1133600 a 1133601).

Dňa 30. apríla 2020 zaslal Dozorný úrad EZVO spoločnosti Telenor žiadosť o informácie, pričom požadoval údaje týkajúce sa obratu (dokumenty č. 1130626 a 1126651). Telenor na túto žiadosť odpovedal 15. mája 2020 (dokumenty č. 1133295, 1133296, 1133371 a 1133372).

Dozorný úrad EZVO zaslal e-mailom z 18. mája 2020 (dokument č. 1133872) spoločnosti Telenor otázku týkajúcu sa podkladových dokumentov o dvoch možnostiach stanovenia cien dát, na ktoré odkazuje Telenor v odpovedi na oznámenie námietok. Telenor na túto otázku odpovedal e-mailom z 25. mája 2020 (dokument č. 1134573).

8. Návrh rozhodnutia

Rozsah porušení určených v návrhu rozhodnutia, ktorý bol predložený poradnému výboru, je užší ako v pôvodnom oznámení námietok.

Ako je vysvetlené vyššie (v oddiele 2), v oznámení námietok sa uvádza predbežné stanovisko Dozorného úradu EZVO, že Telenor porušil článok 54 Dohody o EHP tým, že uplatnil: 1. stláčanie marže medzi veľkoobchodnými cenami za prístup a uskutočňovanie volaní a maloobchodnými cenami účtovanými spoločnosťou Telenor za mobilné širokopásmové služby domácnostiam v Nórsku od januára 2008 do konca roku 2012 a 2. doložku o odkázanosti na určitého dodávateľa v rámci maloobchodných zmlúv spoločnosti Telenor s obchodnými a vládnymi zákazníkmi v Nórsku od januára 2008 do dátumu prijatia oznámenia námietok.

Dozorný úrad EZVO sa v následnom doplňujúcom oznámení námietok (pozri prvý odsek oddielu 5 vyššie) z dôvodu prioritizácie rozhodol nepokračovať vo vyšetrovaní druhého údajného zneužitia uvedeného v oznámení námietok, t. j. doložky o odkázanosti na určitého dodávateľa spolu s pokutami za predčasné ukončenie na maloobchodnom trhu pre poskytovanie mobilných komunikačných služieb obchodným zákazníkom v Nórsku. V dôsledku toho sa doplňujúce oznámenie námietok týkalo len údajného zneužívania stláčania marže, ktoré už bolo uvedené v oznámení námietok. Návrh rozhodnutia sa zaoberá zneužívaním stláčania marže.

Dozorný úrad v návrhu rozhodnutia zistil, že Telenor sa dopustil zneužívania dominantného postavenia v zmysle článku 54 Dohody o EHP tým, že uplatňoval stláčanie marže medzi veľkoobchodným trhom so službami prístupu a uskutočňovania volaní a maloobchodným trhom so samostatnými mobilnými širokopásmovými službami pre domácnosti v Nórsku v období od 1. januára 2008 do 31. decembra 2012 vrátane (ďalej len „posudzované obdobie“).

Dozorný úrad EZVO v návrhu rozhodnutia identifikuje veľkoobchodný trh so službami prístupu a uskutočňovania volaní v rámci verejných mobilných telefónnych sietí v Nórsku ako relevantný horný trh a maloobchodný trh pre poskytovanie samostatných mobilných širokopásmových služieb domácnostiam v Nórsku ako relevantný dolný trh.

Dozorný úrad EZVO dospel v návrhu rozhodnutia k záveru, že Telenor mal v priebehu posudzovaného obdobia dominantné postavenie na veľkoobchodnom trhu so službami prístupu a uskutočňovania volaní v rámci verejných mobilných telefónnych sietí v Nórsku a že v tom istom čase mal Telenor vysokú mieru trhovej sily na maloobchodnom trhu pre poskytovanie samostatných mobilných širokopásmových služieb, ktoré sa predávajú domácnostiam v Nórsku.

Dozorný úrad EZVO ďalej v návrhu rozhodnutia zistil, že v priebehu posudzovaného obdobia rozpätie medzi cenami, ktoré Telenor účtoval konkurentom na hornej úrovni za dodávku veľkoobchodných služieb prístupu a uskutočňovania volaní v rámci jeho mobilnej telefónnej siete, na jednej strane a cenou, ktorú Telenor účtoval svojim zákazníkom na dolnej úrovni za samostatné mobilné širokopásmové služby domácnostiam v Nórsku, na strane druhej neumožňuje rovnako efektívnym konkurentom, ktorí závisia od takýchto veľkoobchodných služieb, aby so spoločnosťou Telenor súťažili na dolnom trhu bez toho, aby utrpeli stratu.

Dozorný úrad EZVO následne zistil, že Telenor uplatnil stláčanie marže v prípade týchto zákazníkov využívajúcich veľkoobchodné služby prístupu a uskutočňovania volaní v rámci jeho mobilnej telefónnej siete: 1. Network Norway od 1. augusta 2008 (vrátane) do 31. augusta 2010 (vrátane); 2. Ventelo od 1. januára 2008 (vrátane) do 30. novembra 2010 (vrátane) a 3 poskytovateľov služieb („ďalších predajcov“) od 1. januára 2008 (vrátane) do 31. decembra 2012 (vrátane).

So zreteľom na tieto tri porušenia má návrh rozhodnutia užší rozsah ako pôvodné oznámenie námietok. Dozorný úrad EZVO v oznámení námietok zistil stláčanie marže v prípade spoločnosti Network Norway v priebehu troch rokov v období od januára 2008 do konca roku 2010, ktoré sa teraz v návrhu rozhodnutia obmedzilo na obdobie od 1. augusta 2008 do 31. augusta 2010 vrátane. Pokiaľ ide o Ventelo, v oznámenie námietok sa odkazuje na obdobie piatich rokov od januára 2008 do konca roku 2012, kým návrh rozhodnutia sa v súčasnosti vzťahuje na obdobie od 1. januára 2008 do 30. novembra 2010 vrátane. Okrem toho návrh rozhodnutia už ďalej nerozvíja stláčanie marže týkajúce sa veľkoobchodného zákazníka spoločnosti Telenor, spoločnosti TDC, ako sa pôvodne uvádza v oznámení námietok. Dozorný úrad EZVO v súvislosti so spoločnosťou TDC v doplňujúcom oznámení námietok zistil, že nebola aktívna na rezidenčnom trhu a ani nemala plány vstúpiť na tento trh v priebehu posudzovaného obdobia. V dôsledku toho sa TDC nemalo považovať za skutočného alebo potenciálneho konkurenta na relevantnom dolnom trhu v tomto období. Výsledkom je, že TDC už nie je súčasťou zistení Dozorného úradu EZVO týkajúcich sa stláčania marže.

Dozorný úrad EZVO v návrhu rozhodnutia ďalej dospel k záveru, že stláčanie marže mohlo mať nepriaznivý vplyv na hospodársku súťaž na relevantnom maloobchodnom trhu a že správanie spoločnosti Telenor nebolo možné objektívne odôvodniť.

Všetky uvedené zistenia v návrhu rozhodnutia zodpovedajú námietkam, ktoré už obsahujú oznámenie námietok a doplňujúce oznámenie námietok, ktoré dopĺňa opis skutočností. Návrh rozhodnutia je založený na rovnakých geografických a produktových trhoch na hornej a dolnej úrovni, aké sú uvedené v oznámení námietok a doplňujúcom oznámení námietok. Pokiaľ ide o zneužitie stláčania marže, posudzované obdobie je v rámci období uvedených v oznámení námietok a doplňujúcom oznámení námietok a má teraz užší rozsah ako predtým (ako je vysvetlené vyššie). Dozorný úrad EZVO ďalej dospel k záveru, že Telenor zneužil svoje dominantné postavenie stláčaním marže v súvislosti so spoločnosťami Network Norway a Ventelo, ako aj s poskytovateľmi služieb, pričom trikrát porušil článok 54 Dohody o EHP. Tri oddelené porušenia predpisov boli identifikované v oznámení námietok a doplňujúcom oznámení námietok, ktoré dopĺňa opis skutočností.

Podľa môjho názoru a podľa článku 16 ods. 1 mandátu sa návrh rozhodnutia zaoberá len námietkami, v súvislosti s ktorými mal Telenor príležitosť poskytnúť svoje stanovisko.

9. Záver

Na základe uvedených zistení sa domnievam, že účinné vykonávanie procesných práv adresátov návrhu rozhodnutia vrátane práva na vypočutie boli v plnej miere dodržané vo všetkých fázach konania.

V Bruseli 3. júna 2020 Michael SÁNCHEZ RYDELSKI úradník pre vypočutie

(1) Vrátane jej právneho predchodcu, spoločnosti Telenor Mobil AS.

(2) Spoločnosť TDC SA je dánsky poskytovateľ telekomunikačných služieb.